b'\n_START_ARTICLE_\nJanko Debeljak\n_START_SECTION_\n\xc5\xbdivljenjepis\n_START_PARAGRAPH_\nJanko Debeljak je bil v avstro-ogrski mornarici pilot hidroplana, v jugoslovanski vojni mornarici pa kapitan in in\xc5\xa1truktor hidroletalske \xc5\xa1ole v Boki Kotorski. Po okupaciji 1941 se je na Dolenjskem izdajal za privr\xc5\xbeenca OF; kmalu pa se je pridru\xc5\xbeil zastopniku Dra\xc5\xbee Mihajlovi\xc4\x87a za Slovenijo Karlu Novaku in postal njegov namestnik za Dolenjsko. Od maja 1942 je deloval v Novem mestu, kjer si je prizadeval okrepiti t. i. slovensko nacionalno ilegalo ali \xc4\x8detni\xc5\xa1ki \xc5\xa0tajerski bataljon in Legijo smrti. Ko so se sporazumeli z italijanskim okupatorjem, je postal vodja urada va\xc5\xa1kih stra\xc5\xbe pri poveljstvu divizije Isonzo v Novem mestu. Urad je vodil do ukinitve 31. avgusta 1943. Vmes pa je deloval tudi v oddelku MVAC pri poveljstvu italijanskega 11. armadnega zbora v Ljubljani. Po italijanski kapitulaciji se je udele\xc5\xbeil pohoda \xc4\x8detnikov iz Ljubljane proti Gr\xc4\x8daricam za re\xc5\xa1itev Centralnega \xc4\x8detni\xc5\xa1kega odreda ter zbora va\xc5\xa1kih stra\xc5\xbearjev  in \xc4\x8detnikov na Turjaku in v Zapotoku. Jeseni leta 1944 je na Notranjskem postal poveljnik 3. bataljona in nato 1. udarnega polka SNVZ v Prestranku; s to enoto se je ob koncu vojne umaknil v Furlanijo.'